ธปท.เผยทุนสำรองประเทศเพิ่ม400ล้านเหรียญสหรัฐ
ธปท.เผยเงินสำรองประเทศเพิ่มขึ้น 400 ล้านเหรียญสหรัฐ อยู่ที่ระดับ 1.788 แสนล้านเหรียญสหรัฐ
10 ก.พ. 2555

ธปท.เผยเงินสำรองประเทศเพิ่มขึ้น 400 ล้านเหรียญสหรัฐ อยู่ที่ระดับ 1.788 แสนล้านเหรียญสหรัฐ 
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 3 ก.พ.ปีนี้ พบว่า อยู่ที่ระดับ 1.788 แสนล้านเหรียญสหรัฐ หรือประมาณ 5.532 ล้านล้านเหรียญสหรัฐ เพิ่มขึ้น 400 ล้านเหรียญสหรัฐ หรือประมาณ 1.23 หมื่นล้านบาท หากคิดอัตราแลกเปลี่ยนในปัจจุบันที่ระดับ 30.80 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.784 แสนล้านเหรียญสหรัฐ หรือประมาณ 5.586 ล้านล้านบาท 
ขณะที่ ฐานะซื้อเงินเหรียญสหรัฐล่วงหน้าสุทธิอยู่ที่ระดับ 3.10 หมื่นล้านเหรียญสหรัฐ ลดลงเล็กน้อยจากสัปดาห์ก่อนหน้าที่ระดับ 3.11  หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมฐานะเงินทุนสำรองและฐานะการซื้อเงินเหรียญสหรัฐล่วงหน้าอยู่ที่ระดับ 2.098 แสนล้านเหรียญสหรัฐ 
ทั้งนี้ คาดว่าทุนสำรองที่เพิ่มขึ้นเกิดจากการเข้าซื้อเงินเหรียญสหรัฐทันทีในตลาดเงิน เพื่อดูแลค่าเงินบาทไม่ให้เคลื่อนไหวผันผวนมากเกินไป เพือไม่ให้กระทบกับภาคธุรกิจที่เกี่ยวข้องกับค่าเงินบาททั้งส่งออกและนำเข้า เพราะช่วงที่ผ่านมาค่าเงินบาทผันผวนสูงถึง 6% กว่า จากเดิมที่เคยผันผวนเพียง 2-3% ต่อเดือนเท่านั้น